Svetové dedičstvo UNESCOSvetové dedičstvo UNESCO

**Kultúrna krajina starých čajových lesov na hore Ťing-maj v Pchu-eri** (čín. 普洱景迈山古茶林, pchin-jin: *Pǔ'ěr jǐngmàishān gǔ chálín*) je predstaviteľom tradičnej metódy pestovania čaju v tzv. čajovom lese. Nachádza sa v meste Chuej-min, v autonómnej oblasti národnosti Lachuov Lan-cchang, v prefektúre Pchu-er v juhozápadnej provincii Jün-nan. Od názvu prefektúry je prevzatý aj názov druhu čierneho čaju pchu-er, ktorý sa tu pestuje. Oblasť bola 17. septembra 2023 zapísaná na zoznam svetového dedičstva UNESCO ako 57. lokalita v Číne.

Opis
----

Hora Ťin-maj je príkladom súžitia viacerých národností. Pôvodne bola obývaná národnosťou Taj (etnicky spriaznou s Thajcami), od desiateho storočia začali do oblasti z priľahlých regiónov provincie Jün-nan migrovať Blangovia. V období od 10. do 14. storočia začali predovšetkým Blangovia pestovať a kultivovať divokorastúce čajové stromy. Svoje dediny si preto začali stavať v lese a domy mali obklopené čajovými stromami. Špecifický spôsob pestovania čaju v podraste je vhodný pre miestny hornatý reliéf a subtropické monzúnové podnebie. Počas vlády dynastií Ming a Čching sa obchod s čajom rapídne rozrástol a stal sa dôležitým zdrojom príjmu pre miestne komunity.

Medzi prvky kultúrneho dedičstva tradičného čajového lesa na hore Ťing-maj patrí 5 rozsiahlych starých čajových lesov, 5 starobylých dedín národnosti Blang, 4 dediny národnosti Taj a 3 samostatné ochranné lesy. Celková výmera pamiatkovej lokality je 19 095,74 hektárov, z toho 7 167,89 hektárov pamiatkového územia a 11 927,85 hektárov ochranného pásma. Oblasť dedičstva zahŕňa dve administratívne dediny Ťing-maj a Mang-ťing pod jurisdikciou mesta Chuej-min. Nachádza sa tu celkovo 10 dedín s 1 231 domácnosťami a 5 088 ľuďmi. Dodnes sa zachovalo 5 pôvodných starobylých čajových lesov, vrátane tradičného čajového lesa Ta-pching-čang a lesa Mang-ťing-šan s rozlohou 1 180 hektárov.

Lesy sa nachádzajú v nadmorskej výške 1250 až 1500 metrov nad morom. V súčasnosti je asi 10% stromov starších než sto rokov a najstaršie dosahujú vek 300 rokov. Väčšina stromov ma výšku 2 až 5 metrov, najstaršie dosahujú výšku až 12m. Odhaduje sa, že počet starých čajovníkov v oblasti dedičstva presahuje 1,2 milióna.

S kultúrou pestovania čaju sú spojené aj tradičné kultúrne slávnosti miestnych národností. Blangovia oslavujú festival Šang-kchang, kde vzdávajú úctu čajovým predkom, národnosť Taj začlenila čajové obrady do osláv nového roku, tradične spojených s oblievaním sa vodou (viď festival Songkran v Thajsku). Blangovia majú svoju mytológiu úzko spätú s pestovaním čaju a počas sviatočných dni vyznávajú čajovníkom úctu a dúfajú v požehnanie od čajových lesov, keďže veria, že každý čajový strom má svojho ducha.

Miestny ekosystém je sebestačný, postavený podľa tradičných udržateľných poľnohospodárskych metód. V oblasti sa vyskytuje viac než 900 druhov rastlín a 340 druhov živočíchov. Dôležitý je predovšetkým výskyt množstva vtákov, ktoré chránia čajové listy pred škodcami. Okrem pestovania čaju je v oblasti rozšírené aj včelárstvo.

Význam zápisu lokality na zoznam pamiatok UNESCO spočíva aj v tom, že popri káve a vínu sa prvý krát dostala ochrana a uznanie aj čaju.

Referencie
----------

1. 1 2 3  UNESCO World Heritage Centre. *Cultural Landscape of Old Tea Forests of the Jingmai Mountain in Pu’er* [online]. [Cit. 2023-12-12]. Dostupné online. (po anglicky)
2. 1 2   *走进中国第57项世界遗产之一：普洱景迈山古茶林文化景观诠释智慧生态古茶林 (Vstúpte do jedného z 57. svetových dedičstiev v Číne: Kultúrna krajina starovekého čajového lesa v horách Ťing-mej ukazuje ekologickú múdrosť starých čajových lesov)* [online]. chinanews.com.cn, 2023-09-17, [cit. 2023-12-12]. Dostupné online. (po čínsky)
3. ↑   *Old tea forests in China’s Pu’er gain Unesco World Heritage Site status* [online]. The Straits Times, 2023-09-19, [cit. 2023-12-12]. Dostupné online.
4. 1 2 3  CHEN XI. *China’s Pu’er leads way as UNESCO heritage site - Global Times* [online]. Global Times, 2023-09-18, [cit. 2023-12-12]. Dostupné online. (po anglicky)

| * z
* d
* u
Čínske pamiatky na zozname svetového dedičstva UNESCO |
| --- |
| 
* Tchaj-šan
* Veľký čínsky múr
* Zakázané mesto a Mukdenský palác
* Mo-kao kchu
* Mauzóleum prvého cisára dynastie Čchin
* Čou-kchou-tien
* Chuang-šan
* Ťiou-čaj-kou
* Chuang-lung
* Wu-ling-jüan
* Čcheng-te pi-šu šan-čuang
* Čchü-fu
* Wu-tang
* Potala
* Národný park Lu-šan
* E-mej-šan a Budha z Le-šanu
* Staré mesto Li-ťiang
* Pching-jao
* Klasické záhrady v Su-čou
* Letný palác a cisárska záhrada v Pekingu
* Chrám Nebies
* Wu-i
* Skalné kresby v Ta-cu
* Čching-čcheng a Zavlažovací systém pri Tu-ťiang-jene
* Staroveké dediny Si-ti a Chung-cchun
* Lung-men š’-kchu
* Cisárske hrobky dynastií Ming a Čching
* Jün-kang š'-kchu
* San-ťiang-ping-liou
* Hlavné mestá a hrobky starého kráľovstva Kogurjo
* Historické centrum Macaa
* Jin-sü
* Rezervácie pandy veľkej v S'-čchuane
* Tiao-lou
* Čung-kuo nan-fang kcha-s'-tche
* Fu-ťien tchu-lou
* San-čching-šan
* Wu-tchaj-šan
* Historické pamiatky v Teng-fengu v „Strede Neba a Zeme
* Reliéf Tan-sia
* Kultúrna krajina okolo Západného jazera v Chang-čou
* Nálezisko fosílií v Čcheng-ťiangu
* Šang-tu
* Pohorie Ťanšan
* Chanijské ryžové terasy v Chung-che
* Hodvábna cesta
* Veľký kanál
* Sídla domorodých úradov Tchu-s’
* Chuašanské skalné maľby
* Lesy Šen-nung-ťia v Chu-peji
* Pohorie Kokošili v Čching-chaji
* Historické medzinárodné sídlisko Ku-lang-jü
* Fan-ťing-šan
* Archeologické ruiny mesta Liang-ču
* Hniezdiská sťahovavých vtákov pozdĺž pobrežia Žltého mora a Pochajského zálivu
* Čchüan-čou
* Kultúrna krajina starých čajových lesov na hore Ťing-maj v Pchu-eri

 | Čína |